Fris Starc wil weer teen 160 km/h boul | Netwerk24
Fris Starc wil weer teen 160 km/h boul
Mitchell Starc stuur vroeër vanjaar 'n aflewering af in 'n eendagwedstryd tussen Australië en Suid-Afrika in Bloemfontein. Foto: Gallo Images
Dié links-snelbouler is een van net 'n handvol boulers wat al teen daardie spoed geboul het, toe hy 'n aflewering teen 'n ysingwekkende 160,4 km/h afgestuur het in die tweede toets teen Nieu-Seeland in Perth in 2015.
Hy het in die volgende toets op die Adelaide-ovaal, die eerste middag/aand-toets, egter 'n stresfraktuur opgedoen.
Hy het ook verlede jaar 'n borsspier verrek nadat hy baie vinnig in Canberra teen Sri Lanka geboul het.
Hy voel egter nou sterker ná die lang aftydperk en hy hoop hy sal terugkeer na sy topspoed.
"Dit sal lekker wees, maar terselfdertyd het ek beserings opgedoen die kere wat ek wel 160 km/h gehaal het," het hy aan Krieket Australië se webblad gesê.
"Hopelik sal dit nie nou weer die geval wees nie en as my ritme daar is en die toestande my pas, sal ek weer by daardie spoed kan uitkom.
"Miskien sal die ekstra tyd in die gimnasium en die tyd wat ek af was, my kan help daarmee."
Starc se volgende internasionale verpligting is 'n eendagreeks teen Engeland in September, terwyl Indië later vanjaar besoek in Australië moet aflê.
Starc het sy aksie verfyn met die hulp van André Adams, Nieu-Suid-Wallis se hulpafrigter. Danksy sy verbeterde beheer het hy 29 paaltjies in Australië se mees onlangse toetsreekse teen Pakistan en Nieu-Seeland geneem.
"Ek wil steeds vinnig boul en gaan dit nie prysgee nie, maar ek moet 'n manier kry om nie baie lopies af te staan nie," sê hy.